ሰላምና መረጋጋትን ለማደፍረስ  በሚንቀሳቀሱ አካላት ላይ አስፈላጊው እርምጃ እንዲወሰድ  ትዕዛዝ  መሠጠቱን  ኮማንድ ፖስቱ አስታወቀ
ኮማንድ ፖስቱ የአስቸኳይ ጊዜ አዋጁን በተመለከተ በዛሬው ዕለት ባወጣው መግለጫ እንዳስታወቀው አዋጁ ከወጣ አንስቶ የፀጥታ ኃይሎች ባደረጉት ፈጣን እንቅስቃሴ  ሰላሙ ታውኮ በቆየው ህዝብ የነቃ ተሳትፎ እና ትብብር ከሞላ ጎደል በሁሉም የሀገሪቱ አካባቢዎች በአጭር ጊዜ ውስጥ የተረጋጋ እና ሰላማዊ ሁኔታ መፍጠር መቻሉን አስታውቋል።የአስቸኳይ ጊዜ አዋጁ ከታወጀ በኋላ በአብዛኛው የሀገሪቱ አካባቢዎች ሰላምና መረጋጋት እየተፈጠረ የመጣ ቢሆንም ባለፉት ሁለት እና ሶስት ቀናት በኦሮሚያ አካባቢዎች በተለይም በነቀምትና ደምቢዶሎ ከተሞች ህገወጥ ኃይሎች የህዝቡን ሰላምና መረጋጋት ለማደፍረስ ጥረት ከማድረግ ባሻገር በፀጥታ ኃይሎች ላይ የእጅ ቦምብ በመወርወር አደጋ ለማድረስ እንቅስቃሴ ማድረጋቸውን መግለጫው አመልክቷል።የፀጥታ ኃይሎች ሰላምና መረጋጋት ለማረጋገጥ በሚያደርጉት እንቅስቃሴ በተቻለ መጠን የሰው ህይወት እንዳይጠፋ አስፈላጊውን ጥንቃቄ እያደረጉ መሆኑን የጠቆመው መግለጫው፥ በተሠጣቸው መመሪያ መሠረት እየተቸገሩ እና አልፎ ተርፎም ራሳቸውን ለአደጋ እያጋለጡ ሁኔታውን በቁጥጥር ስር ለማዋል ትዕግስት በተሞላበት ሁኔታ አስፈላጊውን ጥረት በማድረግ ላይ ናቸው ብሏል።ህገ ወጥ  ኃይሎቹ  ከዚህ የጥፋት ድርጊታቸው በአፋጣኝ የማይቆጠቡ ከሆነ በአስቸኳይ ጊዜ አዋጁ እና በመመሪያው መሠረት በእነዚህ አካላት ላይ አስፈላጊ የተባለውን እርምጃ ሁሉ እንዲወስዱ ለፀጥታ ኃይሎች ትዕዛዝ መሥጠቱን የኮማንድ ፖስቱ ሴክሬቴሪያት ፅህፈት ቤት በመግለጫው አስታውቋል።በተጨማሪም በኦሮሚያ ክልል የህዝብ ተወካዮች አባላት የመኖሪያ ቤት እና አድራሻ በተለያዩ የማህበራዊ ሚዲያዎች በማሠራጨት ፀረ ሰላም ኃይሎች በአካል እቤታቸው ድረስ በመሄድ እና ስልክ በመደወል እያስፈራሯቸው መሆኑን የህዝብ ተመራጮቹ ራሳቸው እና ቤተሰቦቻቸው ለኮማንድ ፖስቱ ተደጋጋሚ አቤቱታ በማቅረብ ላይ መሆናቸውን ገልጿል።ይህ ፀረ ዴሞክራሲያዊ አካሄድ እና ፍላጎትን በኃይል ለመጫን የሚደረግ አፍራሽ እንቅስቃሴ ነው ያለው ኮማንድ ፖስቱ ድርጊቱን በቸልታ እንደማይመለከተውም  አስታውቋል።በዚህ ተግባር ላይ በተሰማሩ ኃይሎች ላይ አስፈላጊውን ክትትል በማድረግ ህጋዊ እርምጃ የሚወስድ መሆኑንም አመልክቷል።በተለያዩ የሀገሪቱ አካባቢዎች የሚገኘው ህዝቡ የራሱን ህይወት እና ንብረት ከፀረ ሰላም ኃይሎች ጥቃት ለመጠበቅ ከፀጥታ ኃይሎች ጎን ተሰልፎ መስዋዕትነት ጭምር እየከፈለ ለኮማንድ ፖስቱና ለፀጥታ ኃይሎች እየሰጠ ላለው ድጋፍ ምስጋናውን አቅርቧል።የሀገሪቱን ሰላም ሙሉ በሙሉ ለማረጋገጥ መንግስት እና የፀጥታ ኃይሎች የሚያደርጉት ጥረት እንዲሳካ ህዝቡ የጀመረውን ሁለገብ ጥረት አጠናክሮ እንዲቀጥልም ፅህፈት ቤቱ ጥሪ አቅርቧል።